Nariadenie (právny akt)

Nariadenie môže byť:
v užšom zmysle na Slovensku (a podobne v Česku) oficiálny názov niektorých typov všeobecne záväzných právnych predpisov a vnútorných predpisov verejnej správy (a historicky aj názov zákona Slovenskej národnej rady), 
v širšom zmysle (v právnej teórii) akýkoľvek všeobecne záväzný právny predpis (zriedkavo aj vnútorný predpis) verejnej správy, 
názov jedného typu právneho predpisu Európskej únie.

Podrobnosti o prvých dvoch významoch pozri nižšie. O treťom význame pozri nariadenie (EÚ).

Nariadenie ako názov predpisu
V súčasnosti je nariadenie na Slovensku (podobne, ale sčasti odchylne, v Česku):
1. oficiálny názov nasledujúcich typov všeobecne záväzných normatívnych právnych aktov (všeobecne záväzných právnych predpisov) vykonávateľov verejnej správy: nariadenie vlády (starší názov: vládne nariadenie) a všeobecne záväzné nariadenie obce alebo samosprávneho kraja
2. niektorých typov vnútorných (t. j. nie všeobecne záväzných) predpisov ministerstiev alebo iných štátnych orgánov a inštitúcií (napr. nariadenie ministra/ministerstva, nariadenie nejakého úradu)

Historicky platilo nasledujúce: 
k bodu 1 (od roku 1918):
V období povojnového Česko-Slovenska existovali nielen nariadenia centrálnej vlády, ale v rokoch 1969 – 1992 aj nariadenia republikových vlád a na území Slovenska v rokoch 1960 – 1968 nariadenie predsedníctva Slovenskej národnej rady a od 40. rokov do roku 1960 nariadenie zboru povereníkov
V období povojnového Česko-Slovenska všeobecne záväzné nariadenia (v rokoch 1948 – 1960 nazývané len nariadenia) vydávali tzv. národné výbory (Po zrušení národných výborov, teda od roku 1990, obce (do roku 1992) a okresné úrady (aj po roku 1992) vydávali namiesto všeobecne záväzných nariadení „všeobecne záväzné vyhlášky“). 
Odchylne od dnešného právneho stavu existoval v období do roku 1921 a potom zas v období 1948 – 1960 aj všeobecne záväzný právny predpis pod názvom nariadenie ministra/ministerstva (nie je zhodný s vyššie spomenutým vnútorným predpisom nariadenie ministra/ministerstva), resp. na území Slovenska od 40. rokov do roku 1960 aj nariadenie povereníka/povereníctva. 
Odchylne od dnešného právneho stavu existovali v období predvojnového Česko-Slovenska od roku 1920 občas aj tzv. nariadenia (vlády) s mocou zákona, t. j. právne predpisy prijaté vládou, ale majúce rovnaké postavenie ako zákon parlamentu. (Podobné nariadenia ale existovali už aj predtým za Rakúskej monarchie.)
V období predvojnového Česko-Slovenska existovali namiesto dnešných všeobecne záväzných nariadení „nariadenia“ okresných úradov, krajinských úradov, krajinského prezidenta a pod. a do roku 1928 na Slovensku (aj) nariadenia župného úradu, župana a pod.
 Okrem toho bolo historicky nariadenie zriedkavo aj názov niektorých všeobecne záväzných právnych aktov zákonodarného orgánu (t. j. nie orgánu verejnej správy), najmä názov tzv. nariadenia Slovenskej národnej rady.

Nariadenie ako termín právnej teórie
Nariadenie je na Slovensku a v Česku v právnej teórii (a v nemecky hovoriacich štátoch často aj v právnej praxi): 
a) akýkoľvek všeobecne záväzný normatívny právny akt (všeobecne záväzný právny predpis) vykonávateľa verejnej správy. Synonymné názvy sú: normatívny správny akt v užšom zmysle) a podzákonný právny predpis v širšom zmysle (pozri aj delenie v článku normatívny právny akt). Takto definované nariadenie na Slovensku v súčasnosti zahŕňa tieto predpisy: 
nariadenie vlády, 
vyhláška orgánu štátnej správy alebo NBS, 
opatrenie orgánu štátnej správy alebo NBS, 
všeobecne záväzné nariadenie obce alebo samosprávneho kraja, 
a donedávna aj: 
do roku 2015: výnos orgánu štátnej správy alebo NBS (dnes tento predpis spadá pod predpis opatrenie) 
1990 – 2003: všeobecne záväzná vyhláška okresného alebo krajského úradu (dnes sa predpis okresného úradu volá už len vyhláška a aj predpis bývalých obvodných úradov sa volal len vyhláška)
Podrobnosti pozri napr. v článku všeobecne záväzný právny predpis.
b) zriedkavo: ako bod a, ale okrem aktov neústredných (napr. krajských, okresných, obecných) orgánov
c) na Slovensku/v Česku zriedkavo zastarano, ale v nemeckej právnej teórii ešte občas dodnes: súhrnné označenie pre bod a (tzv. právne nariadenie či nariadenie v užšom zmysle) + vnútorné predpisy v rámci verejnej správy (tzv. správne nariadenie či správny predpis). Podrobnosti pozri napr. v článkoch všeobecne záväzný právny predpis a vnútorný predpis.

Poznámky

Zdroje 

Teória práva